Mõned päevad tagasi lubasin pisikest ülevaadet Albaanias nn piloootprojektina käivitatud seenioridele mõeldud kergejõustiku rahvusvahelist võistlust kajastavat artiklit.

Siin ta siis on. Kõigepealt au ja kiitus sellise riskantse ja suuri nõudmisi esitava ürituse ideest teostuseni kõigile, kes sellega seotud. Kõige olulisem, et ka sportlasi ja asjaosalisi võistluse tarvis jagus. Võistlus oli läbiviidud korrektselt, tehnilisi viperusi vähe ja vabatahtlikud andsid endast kõik, isegi pisut enam. Teisel päeval jõudis kohale ka kommentaator Suurbritanniast, Donald Brown isiklikult. Tema asjalikud Live kommentaarid ja intervjuud lisasid üritusele veelgi värvi. Raha paneb rattad liikuma.

Võisteldi kaheksal individuaalalal (100m, 200m, 400m, 800m, lühike ja pikk tõkkejooks, kaugus ja kolmik) ja kolmes erinevas segateatejooksus ( 4x100m, 4x400m ja Balkani teatejooks – 800m+400m+200m+100m.

Peaauhind 1000 euri võistlejale, kelle tulemus WMA vanusekoefitsientide süsteemi läbi arvutatuna kõige lähemale maailmarekordile ehk siis vastava ala standardväärtusele jõuab. Enne võistlust oli minu prognoosiks see, et või läheb suure tõenäosusega Itaaliasse ja võitja on meie keskmaajooksja Margus Kirdi pikaajaline rivaal marokolane Hassan El Azzuzi, kes esindab küll Itaaliat. Ja usu või ära usu, nii ka läks.

Mees jooksis nendel võistlustel vaid ühe individuaaldistantsi ja pistis 1000 euri praktiliselt taskusse. Kui 7 päeva jooksul EMA ei sekku siis nii ka asjad lähevad. Niipalju siiski selgituseks, et ilmastikuolud polnud selle jooksu ajal sugugi kerged. Tugev tuul segas jooksjaid terve staadioniringi ulatuses ja enamgi veel. Siiski õnnestus hooaja maailma M55 klassi liidril saavutada piisavalt hea jooksuaeg ning suure eduga võtta selle võistluse peaauhind endale. Jääb vaid mõelda, et kui jooksnuks selles jooksus ka meie Margus Kirt, siis kellele kuulunuks peaauhind?

Kui peatuda korraks metoodikal ja võistluste korraldusel, siis minu ettepanek oleks järgmistel võistlustel kaaluda pigem sarnaste alade gruppeerimist, nagu sprindialad (100m, 200m ja 400m) ja hüppealad (kaugus, kolmik ja kõrgus) ning kui on tarvis siis keskmaajooks (800m ja 1500m) koos tõkkejooksudega või siis siiski eraldi. Albaania võistlusel kasutusel olnud kõik alad „ühte patta panna” lähenemine on pisut kahtlasevõitu ja arutlust vääriv teema. Kutsusin ka Albaania võistluse peakorraldaja Bektashi Rudini jaanuariks meile Eestisse külla, et ta saaks oma silmaga näha, kuidas asjad võiks päriselus välja näha. Lubas mõelda. Alati tuleb mõelda, kui on tahtmist ja aega.

Positiivse poole peale võiks veel lisada selle asjaolu, et kasutusel oli üheaastane vanusesamm, mis kasutusel ka Tartu KEVEKi võistlustel. See nõudis küll erilist täpsust algandmetes aga tulemus selle võrra täpsem. Oli küll hetki kus võistleja ja vanus ei klappinud aga lõppuks jõulise sekkumise tõttu sai asjad paika.

Pisikeseks tõrvatilgaks meepotis oli aga see, et metoodika, mida kasutati paremate väljaselgitamisel polnud väga selgelt varasemalt kirja pandud võistluste juhendis. Pidin omaltpoolt tunnustatud WMA-koefitsientide eksperdina ( magister kõrgemates matemaatikateadustes, praktiliselt doktor nauk) seda seletama paljude maade (Rootsi, Saksamaa, Suurbritannia jt) esindajatele. Õnneks oli tegemist rahumeelsete inimestega ja minu selgitustest oli väga palju abi. Vestlesin sellel teemal pikalt ka kauaaegse EMA ja selle eelkäia EVAA presideni Kurt Horst Kaschkega. Mõistsime teineteist juba poolelt sõnalt. Tänaseks elab Kurt juba viiendat aastat Portugalis ja on jõudnud selle ajaga Portugali seeniorid liita üheks vägevaks löögirusikaks ka rahvusvaheliste võistluste mõttes. Portugali sportlastega tuleb nüüd kõigil arvestada. Nad on kiired, tugevad ja esinevad alati ühtse tiimina. Nagu ka Eesti va viimane aspekt.

Kokkuvõttes võib öelda, et alguse saanud võistluse formaat peab ka tulevikus jätkuma. Juba mõne päeva pärast toimub Sitsiilias selle formaadi teine etapp. Kahjuks pidime me koju naasma ja ei saa sellel osaleda. Kõigile kes saavad, soovime edu!

Mida saame teha meie eestlased, on veelgi julgemalt võtta endale kohustusi ka rahvusvaheliste võistluste korraldamisel. Juba 2025 jaanuaris lubasid paljud Albaanias võistelnud sportlased tulla Tartusse, Tartu KEVEKi rahvusvahelisele talvisele kahepäevasele sisemiitingule. Nii Itaaliast, Suurbitannias kui ka Albaaniast, Portugalist, Saksamamaalt, Alzeeriast, Keeniast, Rootsist ja mujaltki, nagu nt USA-st. Kõik te olete oodatud ja kõigist teist tulijatest teeme LIVE pildi!

Lõpetuseks ka Albaania Speed Masters Challenge võistluse sprindialade kolm paremat sportlast nii meeste kui naiste arvestuses kõigil distantsidel – 100m, 200m ja 400m.

Järjekorras: koht, nimi, riik, vanus, tegelik aeg, tuul, koef tulemus, IAAF-i punktid

100m MEHED

1. Ülo Randaru EST (vanus 63) 13,02 (-0,4 m/s), koef tulemus 10,75 ehk 962 IAAF-i punkti

2. Valerio Gaudio ITA (45) 11,76 (+0,5 m/s), koef 10,99 ehk 889 punkti

3. Mark Mcallister GBR (52) 12,41 (+1,5 m/s), koef 11,06 ehk 869 punkti

100m naised

1. Iris Opitz GER (58) 13,71 (+1,5), koef 11,68 - 1056 punkti

2. Dr. Birgit Burzlaff GER (60) 14,32 koef 12,00 – 990 punkti

3. Ludmila Nefjodova LAT (48) 13,17 (+1,0 m/s), koef 12,15 – 962 punkti

3. Mariuccia Quielleri ITA (70) 15,76 (+ 0,6 m/s), koef 12,15 – 962 punkti

200m mehed

1. Ülo Randaru 26,06 (+0,7 m/s) koef 21,23 – 1034 punkti

2. Mark Mcallister 25,46 (+1,1 m/s) koef 22,33 – 881 punkti

3. Ahmed Biri MAR 23,60 (+0,8 m/s) koef 22,53 – 854 punkti

200m naised

1. Iris Opitz 27,87 (+1,1 m/s) koef 23,57 – 1078 punkti

2. Ludmila Nefjodova-Volkova 26,76 (NWI) koef 24,59 – 980 punkti

3. Florina Marin ROM (49) 27,59 koef 25,15 – 928 punkti

400m mehed

1. Claudio Fausti ITA (57) 55,07 koef 46,82 – 1057 punkti

2. Ülo Randaru 1.00,15 koef 49,08 – 914 punkti

3. Oleksandr Syrmolotov UKR (55) 58,27 koef 50,21 – 846 punkti

400m naised

1. Grace Miroyo Kidake KEN (39) 56,12 koef 53,38 – 1073 punkti

2. Iris Opitz (58) 1.06,53 koef 53,80 – 1058 punkti

3. Klaarika Eksi EST (47) 1.03,38 koef 56,65 – 943 punkti

Nüüd väike puhkus ja juba 06.06. uued väljakutsed juba kodustel radadel. Tulge kõik Valga värskelt renoveeritud staadionile Valgamaa 2024 lahtistele meistrivõistlustele. Meie Ergega jookseme 100m, 200m ja 400m, kes mida – kõike ei saa kõike ei jõua aga 2 jooksu distantsi ikka läbi lippame!

Ülo tänab ja kui sulle meeldis viska pöial! See annab sooja tunde põue! Kui pöidlaid napib siis kirjutusi tuleb ka harvemini. Nali. Ikka päikest ja tehkem seda mida hing ihaldab.